ཆིབས་བསྒྱུར་ཆེན་མོ་

རྨས་སྐྱོན་ཤོར་བའི་སེམས་མགུར།།

བེ་རི་འཇིགས་མེད། 


ཆར་པ་ཟིལ་ཟིལ་འབབ་བྱུང་།། ཉི་འོད་ལྷེབ་ལྷེབ་འཚེར་བྱུང་།། ཆར་དང་ཉི་ཟེར་བར་ནས།། སྣ་ལྔའི་འཇའ་རིས་མཛེས་པ།། ལྟ་ན་མིག་གི་ལོངས་སྤྱོད།། ཁ་དོག་སྣ་ལྔའི་འཇའ་ཚོན།། རེག་ན་འཇུ་ས་མེད་པ།། སྟོང་བསམ་སེམས་ཀྱི་ཆོས་ཉིད།། མ་དག་འཁོར་བའི་གཡང་སར།། དྲུད་པའི་ཞགས་པ་འགུག་ཀྱོགས།། བསམ་མེད་བྱིས་པའི་རྡོག་སྣེ།། འཇའ་ཚོན་སྣེ་ལ་བཏེགས་སོང་།། དམ་པའི་གསུང་གི་ཁུ་བྱུག། རྣ་བའི་ནགས་ཀླུང་རྩེན་ཀྱང་།། རྨི་ལམ་མགྲོན་པོར་སྒུག་པའི།། སེམས་ཀྱི་ཁྱེ་འུ་གཉིད་སོང་།། རྨི་ལམ་རྨིས་མགོ་ཚུགས་ས།། རྒྱ་སྡེ་མི་ཚོགས་གསེབ་རེད།། ལས་འཕྲོ་ལམ་ཐུག་ཅིག་གིས།། སེམས་ཀྱི་བག་ཆགས་དཀྲུགས་སོང་།། མི་ཚོགས་གསེབ་ནས་འཆར་བའི།། སེམས་སོང་ཟླ་བའི་ལྷ་མོའི།། ཟླ་འོད་སྙིང་ལ་ཟུག་པས།། སྙིང་གི་འཕར་རྩ་ལྡིངས་སོང་།། མདའ་མཚོན་ཆར་པ་འབབ་ཀྱང་།། ལུས་ལ་རྨས་སྐྱོན་མ་ཕོག། བྱམས་པའི་ཟུར་མིག་གཅིག་གིས།། སེམས་ལ་རྨ་ཁ་བཟོས་སོང་།། སྨིན་མའི་གཞུ་རྒྱུད་བཀུག་ནས།། ཟུར་མིག་ལྐོག་མདའ་རྣོན་པོ།། ལས་དབང་ཐེབ་འཛུབ་བར་ནས།། སྙིང་གི་འབེན་ལ་ཟུག་སོང་།། ལུས་ལ་རྨས་སྐྱོན་ཕོག་ན།། གསོ་བྱེད་སྨན་ཞིག་ལོས་ཡོད།། རྨས་སྐྱོན་ཤོར་བའི་སེམས་པ།། གསོ་བའི་སྨན་སྦྱོར་མི་འདུག། རང་སེམས་སོང་བའི་མི་དེ།། ཐེངས་གཅིག་མཇལ་རྒྱུ་བྱུང་ན།། སེམས་ཀྱི་རྨ་ཁའི་ནད་ལ།། རིན་ཆེན་རིལ་བུ་རང་རེད།། སྒོམ་པ་ལྷ་དང་བླ་མ།། ཡིད་ལ་འཆར་རྒྱུ་མེད་པར།། མ་སྒོམ་སེམས་སོང་བུ་མོ།། རྨི་ལམ་ན་ཡང་འཁོར་གྱིན།། སེམས་པ་ཁྱོད་ལ་སོང་སོང་།། དམ་པའི་ཆོས་ལ་སོང་ན།། ཡ་ཀི་དག་པའི་ཞིང་ཁམས།། འགྲོ་རྒྱུ་ཁག་པོ་མི་འདུག། ཉིན་གསུམ་ཁྱོད་ལ་དུངས་པས།། མཚན་མོའི་རྨི་ལམ་དཀྲུགས་སོང་།། རྨི་ལམ་བྱིས་པའི་འཁྲུལ་སྣང་།། བདེན་པ་ཡིན་ན་དགའ་བ།། ཁྱོད་ནི་མཚོ་ཁའི་མེ་ཏོག། ང་ནི་ནགས་ཀྱི་བུང་བ།། སེམས་དང་བསམ་པ་མཐུན་ཡང་།། མཇལ་བའི་དུས་དེ་ཁག་བ།། དཔྱིད་ཉིན་རིང་པོའི་ནམ་ཟླ།། དཔྱིད་ཀྱི་རྒྱལ་མོས་གནང་བྱུང་།། དཔྱིད་མགོའི་མེ་ཏོག་པདྨ།། ཞལ་ཁ་ཕྱེ་བའི་དུས་རེད།། དཔྱིད་གསུམ་དཔྱིད་ཀྱི་སྤང་ལྗང་།། ལྷ་ཡུལ་ལས་ཀྱང་སྤྲོ་བ།། དཔྱིད་ཀྱི་རྒྱ་སེར་མེ་ཏོག། ལྷ་མོའི་ཞལ་ལས་མཛེས་པ།། ཡ་ཀི་ནམ་མཁའ་སྔོན་པོར།། སྤྲིན་དང་སྨུག་པ་ཡལ་སོང་།། བཅོ་ལྔའི་དུང་ཟླ་དཀར་པོ།། ཞལ་རས་གཞན་ལས་དཀར་བ།། ཉི་མ་ནུབ་ནས་ནུབ་སོང་།། ཟླ་བ་ཤར་ནས་ཚེས་བྱུང་།། སྐར་མས་ཕྲ་ཚོམས་བཏབ་དུས།། བྱམས་པའི་ཞལ་རས་དྲན་བྱུང་།། དུང་ཟླ་མཁའ་ལ་འཆར་སོང་།། ཟླ་འོད་ས་ལ་ཕོག་སོང་།། སྙིང་སྡུག་སྙིང་གི་ཐིག་ལེ།། སྙིང་གི་དཀྱིལ་ནས་དྲན་བྱུང་།། ཞལ་རས་ཟླ་བ་དཀར་པོ།། ཐེངས་གཅིག་མཇལ་རྒྱུ་བྱུང་ན།། བཅོ་ལྔའི་དུང་ཟླ་དཀར་པོ།། མ་ཤར་ན་ཡང་འགྲིགས་སོང་།། ཡ་ཀི་དག་པའི་ཞིང་ལ།། ཡིད་སྨོན་ཤོར་རྒྱུ་མི་འདུག། མ་ཀི་དམྱལ་བའི་ཡུལ་ལ།། ཞེད་སྣང་དེ་བས་མི་འདུག། གཟུགས་པོ་བྱང་ལ་བསྡད་ཀྱང་།། སེམས་པ་ལྷོ་ལ་ཤོར་བྱུང་།། ལྷོ་རོང་ནགས་མའི་ཁུ་བྱུག། གསུང་སྐད་ཐེངས་གཅིག་སྐྱོན་དང་།། ལྷོ་རོང་སྨྱུགས་མའི་ནགས་ཀླུང་།། དུས་བཞིའི་འགྱུར་བ་ཆེ་ཡང་།། ལྷ་ཤིང་ཤུག་པའི་ཁ་དོག། འགྱུར་ཡོང་བསམ་པ་མི་འདུག། རྒྱང་རིང་ལྷོ་ལ་སྐྱེས་པའི།། ཧ་རི་ཙན་དན་སྡོང་པོ།། ལྷན་སྐྱེས་དྲི་བསུང་མངར་མོ།། ལྷོ་ཡི་རླུང་ལ་སྐུར་རོགས།། རླུང་དང་ལྷག་པ་ལྡང་ནས།། ལྷོ་སྤྲིན་བྱང་ལ་དེད་ཀྱང་།། གནམ་གྱི་ཉི་ཟླ་སྐར་གསུམ།། སྤུར་འགྲོ་བསམ་པ་མི་འདུག། རྒྱ་མཚོ་ཆེན་པོ་ཆུ་རེད།། རི་རྒྱལ་ལྷུན་པོ་ས་རེད།། མཚོ་དང་ལྷུན་པོ་བསྡེབས་ནས།། ནམ་མཁའ་དབྲལ་བསམ་མི་འདུག། ང་དང་ཆུང་འདྲེས་བྱམས་པའི།། ཚིག་གསུམ་གཏམ་གྱི་རི་མོ།། སྣག་དང་སྨྱུ་གུས་མ་བྲིས།། སེམས་པའི་ངོས་ལ་བརྐོས་ཡོད།། ཤོག་ཐོག་བྲིས་པའི་ཡི་གེ། མེ་ལ་བསྲེགས་ན་ཚིགས་འགྲོ། མ་བྲིས་སེམས་ཀྱི་རི་མོ།། བསྲེགས་ཀྱང་ཚིགས་ས་མ་རེད།། ཉིན་མཚན་དུས་དྲུག་དྲན་པས།། ཉི་མ་ལོ་ལས་རིང་སོང་།། ལོ་ཟླ་ཞག་གི་འཁོར་ཕྱོགས།། སྒུག་ནས་ལོ་གསུམ་ཕྱིན་སོང་།། སེམས་སོང་སེམས་ཀྱི་བུ་མོ།། མི་བརྟན་ནམ་མཁའི་འཇའ་རེད།། ནམ་ཟླའི་འགྱུར་འགྲོས་གཅིག་གིས།། མིག་གི་ལམ་ནས་ཡལ་སོང་།།  རྔོན་པ་རྔོན་ལ་ཕྱིན་ཤུལ།། ནམ་མཁའི་ཡིད་འཕྲོག་ལྷ་མོ།། ནོར་བཟང་རྒྱལ་པོས་བསླུས་ནས།། འཁྲིད་འགྲོ་བསམ་པ་མ་བྱུང་།། རྟ་ཕོ་ཆགས་གིས་གསོས་ཀྱང་།། རྐང་ཐང་འགྲོ་དགོས་ཐུག་སོང་།། རྟ་ར་གྲུ་བཞིའི་ཕྱོགས་ལ།། ཞེན་པ་གཏིང་ནས་ལོགས་སོང་།། ཞིང་ཁ་སོ་ནམ་བྱས་ནས།། རྩམ་པ་ཉོ་དགོས་ཐུག་སོང་།། གྲོ་ནས་སྲན་མའི་ས་བོན།། བཏབ་ཀྱང་ཕན་ཐོགས་མ་བྱུང་།། སེམས་སོང་བྱམས་པ་མི་རེད།། བྱམས་པའི་སེམས་པ་ཆུ་རེད།། ཆུ་ལ་རི་མོ་བྲིས་ན།། བརྟན་པོ་ཆགས་ཐབས་མི་འདུག།སྙིང་སྡུག་སྙིང་ལ་ཉར་ནས།། སྙིང་གི་རུས་པ་གཅོག་ན།། སྙིང་ཆུང་ཟུར་གསུམ་ནང་དུ།། ཉར་དང་མ་ཉར་མི་འདུག།།ཉི་མ་ནུབ་ནས་བརྒལ་སོང་།། ཟླ་བ་སྤྲིན་པས་སྒྲིབ་སོང་།། མཚན་མོའི་གློག་འོད་འཁྱུག་པ།། སེམས་པ་སྐྱོ་རོགས་ཡིན་འགྲོ།། ནམ་དུས་དགུན་ཁ་ཚེས་བྱུང་།། མཚོ་མོ་དར་ཁས་སྒྲིབ་སོང་།། ལྷ་བྱ་ངང་པ་སེར་པོ།། འཁོར་བའི་རེ་ཐག་ཆད་སོང་།།ཐང་དཀར་རྒོད་པོ་བྱ་རེད།།གནམ་འཕང་གཅོད་ས་གནམ་རེད།།ཀྱུར་སེ་རླུང་དང་འགྲོགས་ནས་།།ནམ་མཁའི་དབྱིངས་ལ་འཕུར་འགྲོ།གོས་ཆེན་མེ་ཏོག་དམར་པོ།།མིག་གི་ལོངས་སྤྱོད་ཙམ་རེད།།ལག་ཏུ་ལེན་མཁན་ཕྱིན་ན།།དམར་པོ་ཁྲག་གི་རྒྱུ་རེད།།ལྡུམ་ར་བརྒྱ་ཕྲག་སྟོང་ཕྲག།།མེ་ཏོག་ཁྲི་མ་འབུམ་ཕྲག།།ཉམ་ཆུང་གསེར་སྦྲང་སེར་པོ།།སེམས་པ་སྐྱོ་དགོས་མི་འདུག།དུས་བཞི་དུས་ཀྱི་ཁུག་པ།།ནམ་མཁའི་གློག་ལས་འཁྱུགས་པ།།ད་ལོའི་ནམ་ཟླ་ཡལ་ནས།།སང་ལོའི་དཔྱིད་མགོ་ཚེས་འོང།།ནམ་ཟླ་རྗེས་མའི་དཔྱིད་ཀ།།དུས་ཀྱི་མགྲོན་པོར་སླེབས་དུས།།ཉམ་ཆུང་བུང་བའི་རྣམ་ཤེས།།མི་མངོན་དབྱིངས་ནས་བབ་འོང་།།སྐྱེས་པ་ཕོ་ལུས་ལེན་ནས།།སེམས་ཤུགས་ཆགས་དགོས་མི་འདུག།རྟ་ཕོར་རྒྱུགས་ཤེད་ཡོད་ན།།ཐང་ལ་ཟད་མཐའ་མི་འདུག།།ལྷ་སའི་ཁྲོམ་ནས་ཉོས་པའི།།སེར་པོ་གསེར་གྱི་ཚིགས་ཁོག།ད་ནི་འདོགས་ས་མེད་པས།།སྔོན་པོའི་ཆུ་ལ་གཡུགས་བཞག།།འོག་ཕྱོགས་ཀླུ་ཡི་གྲོང་ནས།།བཞིན་བཟང་ཀླུ་མོ་ཞིག་དང།།ལས་འཕྲོ་མདུད་པ་ཐེབས་པའི།།གསོལ་བ་སྙིང་ནས་བཏབ་ཆོག།།གཟུགས་པོ་མི་རྟག་འཇའ་རེད།།རྣམ་ཤེས་མི་སྡོད་རླུང་རེད།།ལུས་སེམས་ཁ་འཐོར་འགྲོ་བ།།འཇིག་རྟེན་འཁོར་བའི་ལས་རེད།།ལས་ལ་གཟུར་ཐབས་མེད་ན།།སྲོག་ལ་གཡོལ་ཐབས་མི་འདུག།།ཚེ་མཇུག་གྱེས་མཇལ་ཞུ་ས།།མི་མངོན་ནམ་མཁའི་གནམ་ཡིན།།བླ་དང་རྣམ་ཤེས་འཁོར་ས།།སུ་དང་གང་ཡང་མི་འདུག།།བདོས་བཅས་གཟུགས་པོ་གཡུཊ་ས།།མར་ཀི་གཙང་པོའི་ཆུ་ཡིན།། ༢༠༡༠།.༢ .༡༢
Category:རྩོམ་རིག